Imtella' Lulju 19, 2020 - Aġġornata 19 Ta' Lulju, 2020 9:54am L-ammont ta' każijiet ta' Coronavirus madwar id-dinja lbieraħ żdied b'260,000, li skont l-Organizzazzjoni Dinjija għas-Saħħa hija l-ikbar żieda qatt irreġistrata f'jum wieħed kemm ilha li bdiet il-pandemija. Din hija wkoll l-ewwel darba li l-ammont ta' infezzjonijiet ġodda f'jum wieħed qabżu l-kwart ta' miljun. L-ikbar żidiet kienu rreġistrati fl-Istati Uniti, fil-Brażil, fl-Indja u fl-Afrika t'Isfel. L-ammont ta' mwiet madwar id-dinja bil-Covid-19 ukoll żdied b'7,360, li hija l-ogħla żieda sa mill-10 ta' Mejju. Sal-lum l-ammont ta' infezzjonijiet irreġistrati qabeż l-14-il miljun, b'600,000 li ġew irreġistrati li tilfu ħajjithom. Fl-Istati Uniti, l-iktar stati milquta huma dawk tan-naħa t'isfel, bi Florida, Arizona u Texas li kellhom l-ikbar żidiet. Is-sitwazzjoni fil-punent tal-Ewropa attwalment ġiet ikkontrollata, bl-eċċezzjoni ta' partijiet minn Spanja li qed jerġgħu jaraw żidiet fil-każi. Ir-reġjun l-iktar milqut huwa l-Katalunja, b'residenti f'Barċellona, La Noguera u El Segria ordnati jibqgħu fi djarhom għal ħmistax.